### NN 83/2022 (18.7.2022.), Odluka o naknadi za razvoj trgovačkog društva Istarski vodovod d.o.o., Buzet

Istarski vodovod d.o.o.

1258

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. postavka 4. Zakona o vodnim uslugama (»Narodne novine«, 66/19), Skupština trgovačkog društva Istarski vodovod d.o.o. na 60. izvanrednoj sjednici održanoj dana 14. srpnja 2022. godine dvostrukom većinom glasova u skladu s člankom 24. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Istarskog vodovoda d.o.o. (dalje u tekstu: javni isporučitelj vodnih usluga) koje čine područja sljedećih jedinica lokalne samouprave: Grad Buje, Grad Buzet, Grad Novigrad, Grad Pazin, Grad Poreč, Grad Rovinj, Grad Umag, Općina Bale, Općina Brtonigla, Općina Cerovlje, Općina Gračišće, Općina Grožnjan, Općina Kanfanar, Općina Lanišće, Općina Lupoglav, Općina Motovun, Općina Oprtalj, Općina Sv. Lovreč, Općina Sv. Petar u Šumi, Općina Tinjan, Općina Višnjan, Općina Vižinada, Općina Vrsar, Općina Žminj, Općina Kaštelir – Labinci, Općina Tar – Vabriga, Općina Funtana, Općina Karojba, i dio Općine Pićan koji koristi uslugu javne vodoopskrbe Istarskog vodovoda d.o.o., plaća se naknada za razvoj sustava javne vodoopskrbe.

Članak 2.

Obveznik naknade za razvoj je korisnik vodne usluge javne vodoopskrbe.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u zajedničkom i posebnom dijelu u jedinstvenoj visini u svim jedinicama lokalne samouprave iz članka 1. ove Odluke, od ukupno =1,00 kn/m3, u svim kategorijama potrošača, od čega zajednički dio naknade za razvoj iznosi =0,20 kn/m3, a posebni dio = 0,80 kn/m3.

Zajednički dio naknade za razvoj se plaća na cijelom uslužnom području, a prihodi od nje koriste se za dijelove sustava javne vodoopskrbe koji služe korisnicima vodnih usluga na cijelom uslužnom području ili njegovu pretežitom dijelu.

Posebni dio naknade za razvoj se plaća na području jedinice lokalne samouprave, a prihodi od nje koriste se za dijelove sustava javne vodoopskrbe koji služe isključivo korisnicima vodnih usluga na području te jedinice lokalne samouprave.

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2022. – 2025. broj: 90-77/5-2022, koji je objavljen na internetskoj stranici www.ivb.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Prihodi od naknade za razvoj mogu se koristiti i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 8.

Nadzor nad obračunom, naplatom i trošenjem naknada za razvoj provodi Odjel za financijske i računovodstvene poslove Istarskog vodovoda d.o.o.

Članak 9.

Stupanjem na snagu ove Odluke, prestaju važiti sve dosadašnje odluke predstavničkih tijela jedinica lokalne samouprave te odluke javnog isporučitelja o naknadi za razvoj sustava javne vodoopskrbe.

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s Odlukama predstavničkih tijela jedinica lokalne samouprave ili Odlukama javnog isporučitelja, temeljem kojih su prikupljene.

Članak 11.

Ova Odluka objavljuje se u »Narodnim novinama« i stupa na snagu osmoga dana od dana objave u »Narodnim novinama«.

Na temelju ove odluke Istarski vodovod d.o.o. obračunavat će naknadu za razvoj sustava javne vodoopskrbe na računima za isporučene vodne usluge za mjesec srpanj 2022. pa nadalje, do opoziva.

Broj: 91-35/12-4-2022

Buzet, 14. srpnja 2022.

Istarski vodovod d.o.o.
 Predsjednik Skupštine
 Damir Kajin, v. r.